P. Hrušovský, podpredseda NR SR: (2001-10-02):
Na základe vášho súhlasného stanoviska pristúpime k ďalšiemu návrhu zákona, ktorým je vládny návrh zákona o majetku vyšších územných celkov . Návrh ste dostali ako tlač 1077, spoločnú správu výborov schválenú gestorským výborom máte ako tlač 1077a. Prosím teraz, aby z poverenia vlády Slovenskej republiky predmetný návrh zákona uviedla a odôvodnila pani ministerka financií Brigita Schmögnerová. Pani ministerka, máte slovo. B. Schmögnerová, ministerka financií SR: Ďakujem pekne. Vážený pán predsedajúci, vážené poslankyne, páni poslanci, predkladám na rokovanie Národnej rady návrh zákona o majetku vyšších územných celkov. Tento návrh zákona nadväzuje na postavenie vyšších územných celkov zakotvené v ústavnom zákone č. 90/2001 Z. z., ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov a v zákone o samospráve vyšších územných celkov, ako aj na koncepciu decentralizácie a modernizácie verejnej správy, ktorá predpokladá prenesenie vlastníckych práv štátu v časti majetku na nový subjekt vlastníckeho práva vyšší územný celok. Právna úprava prechodu majetku z vlastníctva štátu do vlastníctva vyšších územných celkov nadväzuje na právnu úpravu obsiahnutú osobitným zákonom, ktorými sa prenesú zriaďovateľské funkcie z orgánov štátnej správy na samosprávu vyšších územných celkov. Tieto zákony sú súčasťou kompetenčného zákona. Podľa predloženého návrhu prejdú do vlastníctva vyšších územných celkov hnuteľné a nehnuteľné veci štátu vo vlastníctve štátu, ku ktorým prejde osobitným zákonom zriaďovateľská funkcia na vyšší územný celok. Pôjde najmä o hnuteľný a nehnuteľný majetok v odvetví školstva, sociálnej starostlivosti, kultúrnej a osvetovej činnosti, zdravotnej starostlivosti, prípadne i ďalšie odvetvia, ak na základe osobitného zákona bude prenesená zriaďovateľská funkcia na vyšší územný celok. Súčasne je v návrhu zákona zakotvená aj právna úprava prechodu pohľadávok iných majetkových práv a záväzkov súvisiacich s majetkom, ktorý prejde do vlastníctva vyššieho územného celku a hospodárenie s majetkom vyššieho územného celku. Majetok štátu, ktorý nadobudol vyšší územný celok podľa tohto zákona a ktorý v čase prechodu na vyšší územný celok slúžil na menovite určené účely, na zabezpečenie vyučovacieho procesu, sociálnej pomoci, zdravotnej starostlivosti a kultúrnej činnosti, môže vyšší územný celok len zveriť do správy svoje rozpočtovej alebo príspevkovej organizácie. Tento majetok vyšší územný celok nemôže použiť ako vklad do obchodnej spoločnosti alebo založiť z toho majetku inú právnickú osobu. K majetku, ktorý prejde na základe zákona do vlastníctva vyšších územných celkov a ktorý slúži pre potreby školstva, kultúry, sociálnej starostlivosti a zdravotníctva, návrh zákona zakotvuje aj povinnosť zachovania jeho účelového určenia. Súčasne sa zakazuje vzhľadom na prísne účelové určenia nutnosť zachovať verejnoprospešný charakter tohto majetku, takýto majetok nielen zaťažiť, ale na takýto majetok nemožno uskutočniť výkon rozhodnutia ani konkurzné konanie a vyrovnacie konanie. Rovnaká ochrana, ako sa navrhuje v tomto zákone, sa tomuto majetku, ktorý prechádza do majetku samosprávy, poskytuje aj v súčasnosti zákonom o správe majetku štátu. Povinnosť zachovania účelového určenia tohto majetku vyšším územným celkom trvá až do obdobia, pokiaľ príslušný orgán nevydá príslušné rozhodnutie podľa osobitných predpisov, napríklad rozhodnutie o vyradení školy zo siete škôl alebo súhlas na odňatie objektu zariadenia sociálnych služieb i jeho účelu. Návrh zákona upravuje aj rozsah oprávnenia povinností pri dispozíciách s majetkom vyšších územných celkov, ktoré si tieto upravia v zásadách hospodárenia s majetkom vyšších územných celkov. Tiež zakotvuje, ktoré prevody majetku do vlastníctva iných subjektov alebo ktoré vklady do majetkov obchodných spoločností podliehajú schváleniu zastupiteľstvom. Vážená poslanecká snemovňa, predkladaný návrh zákona o majetku vyšších územných celkov je jedným zo zákonov bezprostredne súvisiacich s reformou verejnej správy. Návrh zákona ste prerokovali v ôsmich výboroch a prijali sa k nemu pozmeňujúce návrhy, ktoré sú obsiahnuté v spoločnej správe. Chcela by som opakovane alebo znovu uviesť, že so všetkými pripomienkami, ktoré sú uvedené v spoločnej správe číslo1077a, odporúčame súhlasiť. Ďakujem za pozornosť.